ทองขาดตลาด
แห่ซื้อจนเกลี้ยงร้านรับใบจองรอรับของ7วัน/ราคาเหวี่ยงขึ้นลง19รอบ
10 ส.ค. 2554

แห่ซื้อจนเกลี้ยงร้านรับใบจองรอรับของ7วัน/ราคาเหวี่ยงขึ้นลง19รอบ
ทองคำร้อนฉ่าไม่เลิก ตลาดป่วนซื้อได้กระดาษรับของอีก 37 วัน ราคาทะลุมิติขึ้นลง 19 ครั้ง รวม 950 บาท เตือนร้อนเกินไป
สมาคมค้าทองคำประกาศราคาซื้อขายทองคำตลอดวันที่ 9 ส.ค. ทั้งหมด 19 ครั้ง เป็นการปรับขึ้น 14 ครั้ง และปรับลง 5 ครั้ง รวมราคาที่ปรับขึ้น 950 บาท เมื่อเทียบกับวันก่อน ส่งผลให้ทองคำแท่งรับซื้อคืนที่บาทละ 25,000 บาท ขายออกที่บาทละ 25,100 บาท ท่ามกลางตลาดหุ้นทั่วโลกตกต่ำ และราคาน้ำมันปรับตัวลงแรง ต่ำกว่่า 80 เหรียญต่อบาร์เรล
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ราคาทองคำยังคงทำสถิติสูงสุด (นิวไฮ) ไม่หยุด โดยราคาในประเทศเปิดเพิ่มขึ้นถึง 600 บาท หลังจากนั้นก็มีการปรับเปลี่ยนตลอดทั้งวัน รวม 19 ครั้ง ท่ามกลางราคาเหวี่ยงแรงมาก จากที่เคยขยับครั้งละ 50 บาท ก็เปลี่ยนแปลงครั้งละ 150 บาท นับว่ามีการเก็งกำไรกันสูงมากในตลาดเอเชีย
ขณะที่นักลงทุนไทย มีผู้เข้ามาซื้อจำนวนมากตั้งแต่เช้าจนต้องเข้าคิวซื้อและร้านค้าทองไม่มีทองคำส่งมอบให้ ตอนนี้จึงได้ให้ใบจองแก่ผู้ซื้ออีก 3-7 วัน จึงจะมารับทองคำได้
“ผมอยู่ในวงการนี้มา 50 ปี ไม่เคยเจอสถานการณ์นี้ และราคาปรับมากที่สุดเป็นประวัติการณ์ เชื่อว่าเกิดจากการเก็งกำไรของกองทุน และราคาทองคำในตลาดโลกกำลังโดนปั่นอย่างหนัก ซึ่งมีการเปลี่ยนแปลงทุก 20 นาที ถือว่ามีความผิดปกติเป็นอย่างมาก นักลงทุนจะต้องระวัง เพราะราคาควรจะอยู่ที่ 1,000 เหรียญสหรัฐต่อออนซ์เท่านั้น”
นายธนสิน กลีบลำเจียก กรรมการผู้จัดการ บริษัท ออสสิริส ฟิวเจอร์ส เปิดเผยว่า ราคาทองคำมีโอกาสผันผวนได้หากธนาคารกลางสหรัฐ (เฟด) ออกมาตรการผ่อนคลายเชิงปริมาณรอบที่ 3
นางพวรรณ์ นววัฒนทรัพย์ รองประธานกรรมการ บริษัท วายแอลจี บูลเลี่ยน อินเตอร์เนชั่นแนล กล่าวว่า ในช่วง 2 เดือนที่ผ่านมา ราคาทองคำในตลาดโลกได้ปรับตัวขึ้นกว่า 300 เหรียญสหรัฐ หรือกว่า 20% นับจากจุดต่ำสุดเดิมที่บริเวณ1,477 เหรียญสหรัฐต่อออนซ์ ไม่ต่างจากราคาทองคำในประเทศที่ปรับตัวขึ้นมา 17.45% 
อย่างไรก็ตาม ทางวายแอลจีได้ปรับเป้าหมายราคาทองคำใหม่ คาดปลายปีไว้ที่ 1,830-1,850 เหรียญสหรัฐ หรือประมาณ 25,120-25,400 บาท จากเมื่อต้นปีมองไว้ที่ 1,650 เหรียญสหรัฐ ส่วนแนวโน้มราคามีความผันผวนสูง นักลงทุนต้องระมัดระวังการปรับฐานและการขายทำกำไร